[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.8.2005

COM(2005) 360 végleges

A BIZOTTSÁG 23. ÉVES JELENTÉSE AZ EURÓPAI PARLAMENTNEK

A KÖZÖSSÉG DÖMPINGELLENES, SZUBVENCIÓ-ELLENESÉS VÉDINTÉZKEDÉSSEL KAPCSOLATOS TEVÉKENYSÉGEIRŐL (2004){SEC(2005) 1038}

Bevezetés

Ezt a 2004-es jelentést az Európai Parlamentnek nyújtják be az 1981. december 16-i, a Közösség dömpingellenes tevékenységeivel kapcsolatos állásfoglalása, valamint az EP ipari, külkereskedelmi, kutatási és energiaügyi bizottságának jelentése nyomán.

Adminisztratív okokból e jelentés terjedelme 10 oldal, és főképp a 2004-es év tevékenységeire összpontosít. Részletesebb információ az e jelentéshez csatolt munkadokumentumban található, amely azonban csak angol nyelven hozzáférhető. A munkadokumentum olyan mellékleteket is tartalmaz, amelyekre e jelentés folyamatosan hivatkozik. A jelentés a munkadokumentum általános struktúráját követi, valamennyi pontja a munkadokumentumban is megtalálható, az átfogó információhoz így biztosítva a könnyebb hozzáférést.

A nyilvánosság számára e jelentés és a teljes munkadokumentum a következő címen is elérhető: HYPERLINK "http://europa.eu.int/comm/trade/issues/respectrules/anti_dumping/legis/index_en.htm" [pic]http://europa.eu.int/comm/trade/issues/respectrules/anti_dumping/legis/index_en.htm

A jogszabályok áttekintése

A dömpingellenes-, szubvenció-ellenes- és védintézkedésekre vonatkozó vizsgálatokat a tanácsi alaprendeletek nyomán végzik. A munkadokumentumban található a meglévő jogszabályok áttekintése. Az alapvető dömpingellenes és szubvenció-ellenes szövegekre a továbbiakban „alaprendeletekként” hivatkoznak.

Változások a közösségi jogszabályokban 2004-ben

A 2003-as év során a Bizottságnak a végleges dömpingellenes intézkedések bevezetésére irányuló két javaslata nem kapott megfelelő többséget a Tanácsban, és ennek tapasztalata rávilágított néhány hiányosságra a döntéshozatali folyamatban a kereskedelmi védelmi eszközök területén.

A probléma megfelelő kezelése érdekében a Tanács 2004. március 8-án elfogadott egy, a fent említett alaprendeleteket módosító rendeletet. A döntéshozatali folyamatban eszközölt változásokon kívül ez a változtatás nagyobb átláthatóságot, hatékonyságot és kiszámíthatóságot vezet be a kereskedelmi védelmi eszközök használatában. Az új alapszabályok értelmében az intézkedéseket elfogadottnak tekintik, hacsak a tagállamok egyszerű többséggel nem ellenzik azokat. A rendelet a felülvizsgálatok befejezésére kötelező határidőket, valamint a kereskedelmi védelmi intézkedések végrehajtására világosabb szabályokat vezet be.

A felülvizsgálatok elvégzésére vonatkozó kötelező határidők bevezetésével és a kereskedelmi védelmi eszközök átláthatóbbá tételével figyelembe vettek számos, az Európai Parlament által a PE 316.244. állásfoglalásában elhangzott kérést.

Szubvenció-ellenes és tisztességtelen árképzési eszközök a légiforgalmi szolgáltatások részére

2004 áprilisában az Európai Parlament és a Tanács elfogadott egy olyan rendeletet, amely a támogatásnyújtás és tisztességtelen árképzés hatásával foglalkozik a harmadik országokból származó légi közlekedési szolgáltatások tekintetében. A május 20-án hatályba lépett rendelet kártérítési intézkedések elfogadását helyezi kilátásba, amennyiben a közösségi légi fuvarozóknak a Közösségbe irányuló és a Közösségből kifelé irányuló bizonyos útvonalakon a támogatott vagy tisztességtelen árképzési gyakorlattal rendelkező Közösségen kívüli légiforgalmi szolgáltatók anyagi kárt okoznak.

Az Európai Parlament aktívan részt vett a rendelet kidolgozásában, és a szöveget, valamint végrehajtásának bizonyos aspektusait tisztázó módosításai legtöbbjét elfogadták.

Bővítés

Az Unió vonatkozásában a bővítés a kereskedelmi védelmi eszközök területén is számos tevékenységet indított el. Ezek a tevékenységek főképp az érintett igazgatásokat egészítették ki annak érdekében, hogy azok zökkenőmentesen integrálódjanak az EU működésébe, valamint annak biztosítására, hogy a gazdasági szereplők átvehessék új szerepkörüket.

Ez azért is volt olyan fontos, mert 2004. május 1-jétől megszüntettek minden folyamatban lévő vizsgálatot és intézkedést, amelyet a csatlakozó országok csatlakozásukat megelőzően hoztak, és a Közösség intézkedéseit automatikusan mind a 25 tagállamra alkalmazták.

Emellett 2004 márciusában a Bizottság kezdeményezésére részleges időközi felülvizsgálatokat indítottak annak megvizsgálására, hogy a kereskedelmi védelmi intézkedéseknek az EU 10 felhasználóira és fogyasztóira való kiterjesztése vajon gazdasági nehézségeket/megrázkódtatást eredményezne-e. A kereskedelmi védelmi eszközök „bővítési munkacsoportja” által folytatott vizsgálat eredményeképpen 2004 májusában különleges átmeneti intézkedéseket hoztak a dömpingellenes intézkedések hatálya alá tartozó négy termékre. Az átmeneti intézkedések olyan árbeli és/vagy mennyiségi kötelezettségvállalások formáját öltik, amelyek egy adott időszakra az új tagállamok felé irányuló hagyományos exportfolyamra korlátozódnak.

Továbbá, a korábbi bővítési cselekvési tervvel kapcsolatos pozitív tapasztalatok alapján a kereskedelmi védelmi eszközök szolgálatai hasonló tervet kezdeményeznek, amelynek célja a Közösség 2007-re tervezett további bővítésének előmozdítása.

Országos Piacgazdasági státusz (PGS)

A piacgazdasági státusz iránti kérelmekkel kapcsolatos munka 2004-ben is folytatódott, és ma már egyre több országot érint. 2004 folyamán és 2005 elején további kérelmek érkeztek Kazahsztánból, Vietnámból, Mongóliából és Örményországból. E kérelmek értékeléséhez további információra volt szükség.

Fogalmi szempontból azok az országra jellemző ismérvek, amelyek meghatározzák, hogy egy ország a dömpingellenes vizsgálatok céljából teljes mértékben piacgazdaságnak tekinthető-e, azokból a piacgazdasággá átalakuló gazdaságú országokban található egyedi vállalatokra alkalmazható kritériumokból erednek, amelyeket az alaprendelet 2. cikkének (7) bekezdése határoz meg.

Ebben a tekintetben jelentős munka folyt 2004-ben. Az Ukrajnából 2002-ben érkezett kérelmet értékelték, és a Bizottság májusban küldte el végleges megállapításait az ukrán hatóságoknak. Mivel Ukrajna bizonyos kritériumoknak nem felelt meg, következésképpen a piacgazdasági státuszt abban a szakaszban nem ítélték meg.

2003 szeptemberében érkezett be a Kínai Népköztársaság (KNK) kérelme. A Bizottság kiterjedt elemzést végzett, amelyet követően 2004 júniusában egy előzetes és mélyreható értékelést küldtek a kínai hatóságoknak. Ebben az értékelésben négy területen állapítottak meg bizonyos hiányosságokat, nevezetesen: az állami befolyásolásban, a vállalatirányításban, a tulajdon- és csődjogban, valamint a pénzügyi szektorban. Az elkövetkezendő hónapokban még részletesebb tárgyalások folynak Kínával a piacgazdasági státusz kérdését illetően.

Információs és kommunikációs tevékenységek / Kétoldalú kapcsolatok

A kis- és középvállalkozások támogatásának keretében a KKV-k számára egy kereskedelmi védelmi segítőszolgálatot (helpdesk) hoztak létre. A Bizottság ezen kívül gazdasági szereplők, illetve harmadik országbeli közigazgatások részére 11 információs szemináriumot szervezett, vagy vett rajtuk részt. Végül a kereskedelmi védelmi eszközökről néhány ad hoc találkozót szerveztek meghatározott harmadik országbeli kereskedelmi védelmi eszközök szolgálataival.

A dömpingellenes, szubvenció-ellenes és védintézkedésekkel kapcsolatos vizsgálatok és intézkedések áttekintése

Általános tudnivalók

2004 végén a Közösségnek 137 dömpingellenes intézkedése (lásd az O. mellékletet), és 19 szubvenció-ellenes intézkedése (lásd a P. mellékletet) volt hatályban.

2004-ben a Közösségbe irányuló teljes behozatalnak csak 0,3 %-ára voltak hatással dömpingellenes- vagy szubvenció-ellenes intézkedések.

Kérjük annak figyelembevételét, hogy a további kérdésekkel kapcsolatos részletek az e jelentéshez csatolt munkadokumentumban találhatók. A címek mellett láthatók a munkadokumentum mellékleteire történő hivatkozások.

Új vizsgálatok (lásd az A - E. mellékleteket és az N. mellékletet)

Az alaprendeletek 5. és 10. cikkének rendelkezései szerint végrehajtott új vizsgálatokról a munkadokumentum első táblázata nyújt statisztikai információt a 2000-2004-ig terjedő időszakra vonatkozóan.

2004-ben 29 vizsgálatot kezdeményeztek. 6 eljárás során vetettek ki ideiglenes vámot, melyek egyike egy szubvenció-ellenes eljárást is érintett.

11 ügy zárult végleges vámok kivetésével. Az egyik ügy folyamán (Pakisztánból származó ágynemű) a Bizottság névtelen levelet kapott, amelyben az ellenőrzéseket végző tisztviselőket életveszélyesen megfenyegették. Az ellenőrző vizsgálatokat ezért meg kellett szakítani, és a dömping létezését a rendelkezésre álló tények alapján kellett megállapítani. Ebben a tekintetben az összes érdekelt fél által benyújtott minden ellenőrzött információt felhasználtak.

Két eljárást intézkedések elrendelése nélkül zártak le. Az eljárások a Pakisztánból származó polietilén-tereftalátot (PET), és az Egyesült Államokból származó rozsdamentes acélból készült, hidegen hengerelt lapos termékeket érintik.

További 14 intézkedést hagytak automatikusan lejárni az 5 éves időtartamukat követően. Ezenkívül 16 olyan intézkedés, amely a 10 csatlakozó ország valamelyikéből származó importok ellen volt hatályban, a bővítés napján automatikusan megszűnt.

Felülvizsgálatok

A kereskedelmi védelmi eszközök szolgálatainak munkája továbbra is nagyrészt felülvizsgálatokból áll. Ezek tették ki a kezdeményezett vizsgálatok több mint 60%-át. A munkadokumentum 2. táblázata a 2000-2004-ig terjedő időszakra vonatkozóan tartalmaz statisztikai információt.

Intézkedés megszűnésére irányuló felülvizsgálatok (lásd az F. mellékletet)

Az alaprendeletek 11. cikkének (2) bekezdése és 18. cikke előírják, hogy 5 év elteltével az intézkedések lejárnak, hacsak az intézkedés megszűnésére irányuló felülvizsgálat nem bizonyítja, hogy eredeti formájukban kell megőrizni őket.

2004-ben 6 olyan felülvizsgálatot kezdeményeztek, amely intézkedések megszűnésére irányult, és hét felülvizsgálat zárult a vám megerősítésével. Megjegyzendő, hogy a 2004. március 20. után kezdeményezett vizsgálatok jelenleg határidősek, azaz 12 hónapon belül, de legkésőbb a kezdeményezés dátumától számított 15 hónapon belül véget érnek. Négy felülvizsgálatot lezártak és az intézkedéseket hatályon kívül helyezték.

Időközi felülvizsgálatok (lásd a G. mellékletet)

Az alaprendeletek 11. cikke (3) bekezdése és 19. cikke érvényességük ideje alatt az intézkedések felülvizsgálatát írják elő. A felülvizsgálatok korlátozódhatnak dömpingre/támogatásra, illetve károkozásra.

2004-ben összesen 26 időközi felülvizsgálatot indítottak el, melyből 10 úgynevezett „bővítési felülvizsgálat” volt (lásd 3. pont). 16 időközi felülvizsgálat zárult vám-megerősítéssel vagy módosítással, és 2 vizsgálatot szüntettek meg.

„Egyéb” időközi felülvizsgálatok (lásd a H. mellékletet)

2004-ben egy sor egyéb olyan felülvizsgálatot is lezártak, amelyek nem tartoztak az alaprendeletek 11. cikke (3) bekezdésének, illetve 19. cikkének hatálya alá, vagy amelyekről a Hivatalos Lapban nem tettek közzé eljárás megindításáról szóló értesítést.

Ezek többek között az Elsőfokú Bíróság ítéletét követően a vám ismételt bevezetését, a WTO vitarendezési testülete által elfogadott jelentéseket követően a vámtétel módosítását, illetve a kötelezettségvállalások elfogadását, önkéntes visszavonását vagy megszegését, valamint új exportőrök kérelmeit stb. érintik.

Új exportőrre vonatkozó felülvizsgálatok (lásd az I. mellékletet)

Az alaprendeletek 11. cikkének (4) bekezdése és 20. cikke előírják az „új belépőknek szóló” és a „gyorsított” felülvizsgálatot annak érdekében, hogy egyéni dömpingkülönbözetet vagy egyéni kiegyenlítő vámot lehessen megállapítani.

2004-ben 2, új exportőrre vonatkozó felülvizsgálatot indítottak el (gyorsított felülvizsgálatot nem indítottak). Az öt lezárt vizsgálat közül 3 volt gyorsított felülvizsgálat. Két vizsgálatot szüntettek meg, ily módon fenntartva a vám eredeti mértékét.

Abszorpciós vizsgálatok (lásd a J. mellékletet)

Az alaprendeletek 12. cikke és 19. cikkének (3) bekezdésében található az „abszorpciós” vizsgálatok lehetősége. E vizsgálatok olyan helyzetekkel foglalkoznak, ahol az exportőrök közvetlenül vagy közvetve viselik a vám terhét, ezáltal úgy növelik a dömpingkülönbözetet, hogy az nem vezet elegendő mozgáshoz a viszonteladási árak tekintetében.

2004-ben az egyik abszorpció-ellenes vizsgálat, amely a Kínai Népköztársaságból származó szulfanilsav behozatalát érintette, a vám emelésével zárult le. A Kínai Népköztársaságból származó lámpák behozatalával kapcsolatos vizsgálatot a vám emelése nélkül szüntették meg.

A dömpingellenes intézkedések kijátszását felfedő vizsgálatok (lásd a K. mellékletet)

Az alaprendeletek 13. és 23. cikke előírja a vizsgálatok újraindításának lehetőségét olyan esetben, amikor a dömpingellenes intézkedések kijátszásáról bizonyíték áll rendelkezésre.

2004 során 8 vizsgálatot indítottak, és nyolcat a vám meghosszabbításával zártak le. További 3 vizsgálatot a vám kiterjesztése nélkül zártak le.

Védintézkedésekre vonatkozó vizsgálatok (lásd az L. mellékletet)

2004-ben csak két védintézkedés volt hatályban, az egyik mandarinkonzervre (satsuma) vonatkozott, a másik lazacra (ideiglenes intézkedések).

Az acélra vonatkozó védintézkedésekkel kapcsolatos ügyeket – amely intézkedések korábban azért voltak hatályban, hogy megakadályozzák az EU-piac acéltermékekkel való elárasztását, miután az Egyesült Államok saját acéliparának védelmezése érdekében intézkedéseket vezetett be – gyakorlatilag az USA intézkedései megszüntetésének másnapján megszüntették.

A dömpingellenes és szubvenció-ellenes intézkedések végrehajtása

A végrehajtással kapcsolatos változások 2004-ben a Közösség dömpingellenes és szubvenció-ellenes jogalkotásában

Amint az 1.1-es pontban említésre került, az alaprendeleteket azért módosították, hogy a végrehajtással kapcsolatos tevékenységeknek rendezettebb jogi hátteret biztosítsanak. További részletek az említett rendelkezésekről a jelentéshez csatolt munkadokumentumban találhatók.

Az intézkedések nyomon követése

A hatályban lévő intézkedések ellenőrzésére irányuló tevékenységek négy főbb területre oszthatók: 1) a csalás megelőzése 2) a kereskedelmi forgalom és a piac fejlődésének felügyelete, 3) a hatékonyság megfelelő eszközökkel való javítása, és 4) a szabálytalan gyakorlatokra való reakció. E tevékenységek lehetővé tették a kereskedelmi védelmi eszközök szolgálatainak, hogy a végrehajtás területén kezdeményező, és ne csupán reagáló szerepet töltsenek be.

A kötelezettségvállalások felügyelete (lásd az M. és Q. mellékleteket)

A kötelezettségvállalások felügyelete a végrehajtási tevékenységek része, mivel a kötelezettségvállalás a dömpingellenes- vagy szubvenció-ellenes intézkedések egyik formája. Ezeket a Bizottság akkor fogadja el, ha biztosítottnak látja, hogy hatékonyan meg tudják szüntetni a dömping vagy támogatás káros hatásait.

2004-ben különös figyelmet fordítottak a „bővítési kötelezettségvállalásokra”, mivel mind a kötelezettséget vállaló gazdasági társaságokat, mind a hagyományos uniós vevőiket szigorú helyszíni ellenőrző vizsgálatok alá vetették, így a megfelelés garantálva volt.

2004 elején 76 olyan gazdasági társaság volt, amelyek hatályos kötelezettségvállalással rendelkeztek. 2004 folyamán a kötelezettségvállalások portfóliójában a következő változások történtek: végleges dömpingellenes vámot vettettek ki 7 gazdasági társaságra, miután kötelezettségvállalásuk elfogadását visszavonták, 30 gazdasági társaság a visszavonástól eltérő okból vetett véget kötelezettségvállalásainak, 7 gazdasági társaság kötelezettségvállalásait egy folyamatban lévő felülvizsgálat lezárulásáig felfüggesztették. Ezen kívül elfogadtak 15 kötelezettségvállalási ajánlatot. Így 2004 végére a hatályos kötelezettségvállalások száma összesen 47 volt.

Visszatérítések (lásd a T. mellékletet)

Az alaprendeletek 11. cikke (8) bekezdésének és 21. cikke (1) bekezdésének értelmében 10 új visszatérítési kérelmet nyújtottak be az év folyamán. Három visszatérítési kérelmet elutasító határozatot fogadtak el, 6 másik kérelmet pedig visszavontak. Egy importőrnek minden befizetett vámot visszatérítettek, míg 2 másik importőr részleges visszatérítést kapott.

Bírósági Felülvizsgálat: a Bíróság / Elsőfokú Bíróság határozatai

2004-ben az Elsőfokú Bíróság egy dömpingellenes, illetve szubvenció-ellenes intézkedésekkel kapcsolatos ítéletet hozott. Ez a Kínai Népköztársaságból származó elektronikus mérlegekkel volt kapcsolatos. Az ítélet azért volt különösen figyelemre méltó, mert többek között azt igazolta, hogy a bizonyítási kötelezettség azt az exportőr termelőt terheli, aki a piacgazdasági státusszal szeretne élni, és ahhoz, hogy egy rendeletet semmissé nyilvánítsanak, az intézmények által a kárfelmérés során elkövetett bármely hibának is hatással kellett lennie annak meghatározására, hogy történt-e károkozás, és így a rendelet tartalmára is. Az ítélet összefoglalása a munkadokumentumban olvasható.

2004-ben kilenc új ügyet nyújtottak be, valamennyit az Elsőfokú Bírósághoz.

A munkadokumentum S. mellékletében szerepel a 2004 végén még függőben lévő, az Elsőfokú Bírósághoz és a Bírósághoz benyújtott dömpingellenes és szubvenció-ellenes intézkedésekkel kapcsolatos ügyek listája.

Tevékenységek a Kereskedelmi Világszervezet (WTO) keretein belül

Vitarendezés a dömpingellenes, szubvenció-ellenes és védintézkedések területén

A WTO szigorú eljárást ír elő a WTO megállapodások alkalmazását érintő, a WTO tagállamok között felmerült viták rendezésére.

Egy vitarendezési eljárást zártak le 2004-ben, és ez nagyrészt igazolta a közösségi megközelítést. Ez az eljárás a Brazíliából származó hajlítható szerelvények ügyét érintette.

Továbbá, 2004. január 23-án Koreának a DRAM-üggyel kapcsolatos kérelmének értelmében egy testületet hoztak létre.

A részleteket az e jelentéshez csatolt munkadokumentum tartalmazza.

Egyéb WTO tevékenységek

2004-ben érezhető változás történt a Dohai Fejlesztési Programterv által a WTO dömpingellenes- és támogatási megállapodásokról folytatott tárgyalások menetében. A Bizottság továbbra is aktív szerepet játszik a szabályokat tárgyaló csoportban.

A dömpingellenes intézkedések szemszögéből a helyzet a következőképpen írható le: a megállapodások általános újratárgyalásának reményében nagyszámú javaslatot terjesztettek elő az úgy nevezett „ügy-azonosítási” fázisban a Cancúnban megrendezett 5. miniszteri konferencia előtt. A szabályokat tárgyaló csoport tárgyalásainak 2004. márciusi újrakezdését követően a viták egy lényegesebb, és inkább technikai jellegű szakaszhoz értek, amely mintegy felkészít a következő „megoldáskereső” szakaszra.

Szintén 2004-ben a támogatások tekintetében a viták továbbra is a halászati térségeknek nyújtandó támogatások kérdése körül forogtak. Míg a 2004-es év nagyrészt azzal telt, hogy a WTO tagok a tárgyalások jövőbeni alakulásáról vitatkoztak, széleskörű egyetértés kezdett kialakulni a Közösség által előterjesztett „középutas” javaslatokról.

E tevékenységekkel párhuzamosan a dömpingellenes, támogatási és kiegyenlítő bizottságokban folyamatos volt a munka.

Végkövetkeztetés

Az eljárások kezdeményezése és az intézkedések bevezetése alapján mért munkamennyiség szempontjából a 2004-es év átlagosnak mondható. Számos más szempontból azonban – mint például az EU bővítése, a citrusfélékre és lazacra érvényes védintézkedések meghozatala, valamint a Bizottságnak a döntéshozatali folyamat megváltoztatására és a felülvizsgálati határidők bevezetésére irányuló javaslatának elfogadása miatt – a 2004-es év „eseménydúsnak” volt mondható.

A korábbi évek jelentéseihez hasonlóan az idei jelentés is azt mutatja, hogy az Európai Közösség körültekintően használja a kereskedelmi védelmi eszközöket. A kereskedelmi védelmi eszközök használatára a legmagasabb fokú fegyelem és visszafogottság érvényes, de ezen eszközök a tisztességtelen kereskedelmi gyakorlattal szemben is hatékony garanciát jelentenek. Az átláthatóság létfontosságú a kereskedelmi védelmi eszközök használatánál, és a jogi keretben 2004-ben történt változások a magas színvonalat csak tovább emelték. A Bizottság a jövőben is ezt a politikai vonalat kívánja folytatni.